MINISTERSTVO ZDRAVOTNÍCTVA
SLOVENSKEJ REPUBLIKY
__________________________________
Číslo:  

Materiál na rokovanie 
Legislatívnej rady vlády 
Slovenskej republiky 

N á v r h

vyhlášky Ministerstva zdravotníctva Slovenskej republiky, ktorou sa ustanovujú podrobnosti o ochrane zdravia zamestnancov pred záťažou teplom a chladom pri práci                                                                

Podnet:

§  22 ods. 3 zákona č. ……/2005 Z.z. o verejnom zdravotníctve a o zmene a doplnení niektorých zákonov		Obsah materiálu:

1.	Návrh vyhlášky

Predkladá:

Rudolf Zajac
minister zdravotníctva
Slovenskej republiky

Bratislava 30. júna 2005 

Návrh

Vyhláška Ministerstva zdravotníctva Slovenskej republiky

zo dňa   ……….     2005,

ktorou sa ustanovujú podrobnosti o ochrane zdravia zamestnancov pred záťažou teplom a chladom pri práci

Ministerstvo  zdravotníctva  SR  podľa  §  22 ods. 3 zákona č. ……/2005 Z.z. o verejnom zdravotníctve a o zmene a doplnení niektorých zákonov ustanovuje:

§ 1
Predmet úpravy 

(1)	Táto vyhláška ustanovuje
a)	triedy práce podľa celkového priemerného energetického výdaja a im prislúchajúce prípustné hodnoty mikroklimatických podmienok,
b)	limitné hodnoty dlhodobo únosnej záťaže teplom a krátkodobo únosnej záťaže teplom u aklimatizovaných a neaklimatizovaných zamestnancov a z nich vyplývajúce únosné doby práce,
c)	prípustné povrchové teploty pevných materiálov a teploty kvapalín, s ktorými prichádza do kontaktu pokožka zamestnanca.

        (2) Na účely tejto vyhlášky
a)	mikroklimatické podmienky sa stanovujú v závislosti na tepelnej produkcii organizmu zamestnanca, ktorá je daná spôsobom   a intenzitou vykonávanej práce, pričom tepelná produkcia organizmu sa  rovná energetickému výdaju
b)	odev zamestnancov je štandardizovaný podľa pracovných podmienok.

        Definície pojmov, veličiny, jednotky a symboly na sledovanie a posudzovanie záťaže teplom a chladom sú uvedené v prílohe č. 1.

§ 2
Triedy práce, optimálne a prípustné hodnoty mikroklimatických podmienok

(1)	Triedy práce podľa celkového priemerného energetického výdaja sú uvedené v prílohe  č. 2 tabuľke č. 1.

(2) Optimálne a prípustné hodnoty faktorov tepelno – vlhkostnej mikroklímy, ktorými sú operatívna teplota, rýchlosť prúdenia vzduchu a relatívna vlhkosť, pre teplé a chladné obdobie roka na uzavretých pracoviskách sú uvedené v prílohe č. 2  tabuľke č. 2a a 2b.

 (3) Na pracoviskách triedy práce 0 a 1 majú byť naviac splnené tieto požiadavky:
a)	rozdiel teploty vzduchu medzi úrovňou hlavy a členkov nie je väčší ako 3 K,
b)	asymetria radiačnej teploty od okien alebo iných chladných zvislých povrchov nie je  väčšia ako 10 K,
c)	asymetria radiačnej teploty od teplého stropu, alebo iných vodorovných povrchov nie je  väčšia ako 5 K.

(4) Ožiarenosť hlavy sálavým teplom nesmie byť väčšia ako 200 W.m-2. V prípade priameho slnečného žiarenia cez osvetľovacie otvory má byť vzájomná poloha otvorov a stálych pracovných miest riešená tak, aby v priebehu celého roka počas pracovnej zmeny neboli hlavy zamestnancov vystavené priamemu slnečnému žiareniu viac ako 10 minút. 

(5) Rozsah prípustných hodnôt relatívnej vlhkosti vzduchu je pri trvalej práci 30 – 70 % v chladnom aj teplom období roka. Ak relatívna vlhkosť na pracovisku trvale prekračuje 90 %, zamestnávateľ zabezpečí účinné náhradné opatrenia.

§ 3
   Limitné hodnoty dlhodobo a krátkodobo  únosnej záťaže teplom
 a  únosné doby práce
	
(1)	Dlhodobo únosná záťaž teplom je limitovaná množstvom vody vylúčenej z organizmu potením a dýchaním, limitné hodnoty u aklimatizovaných i neaklimatizovaných zamestnancov sú uvedené v prílohe č. 2 tabuľke č. 3. 

(2)	Krátkodobo únosná záťaž teplom je limitovaná množstvom akumulovaného tepla v organizme, ktoré nesmie u aklimatizovaných i neaklimatizovaných zamestnancov prekročiť 180 kJ.m-2, čomu zodpovedá vzostup teploty telesného jadra o 0,8 K, vzostup priemernej teploty kože o 3,5 K a vzostup srdcovej frekvencie na max. 150.min-1.

(3)	Dlhodobo a krátkodobo únosné doby práce pri zvýšenej záťaži teplom u mužov i žien sa určujú v závislosti od triedy energetickej náročnosti práce podľa prílohy č. 2  tabuľky č.1 a od mikroklimatických podmienok pre aklimatizovaných i neaklimatizovaných zamestnancov podľa tabuľky č. 4a až 4n.

§ 4
Prípustné povrchové teploty pevných materiálov a teploty kvapalín, s ktorými
prichádza do kontaktu pokožka zamestnanca

(1)	Povrchová teplota pevných materiálov, strojov a technických zariadení pri trvaní dotyku s nekrytým povrchom tela zamestnanca počas celej pracovnej zmeny nesmie byť vyššia ako 43° C, pričom dotyková plocha nesmie presiahnuť 10 % povrchu tela zamestnanca. 

(2)	Teplota kvapalín, ktoré prichádzajú do styku s pokožkou zamestnanca počas celej pracovnej zmeny, nesmie byť nižšia ako 22° C. 

§ 5
Ochranné a preventívne opatrenia

(1)	Na pracovisku, kde sú prekročené hodnoty prípustných mikroklimatických podmienok v dôsledku tepelnej záťaže z technologických dôvodov, ktorú nemožno  technickými opatreniami odstrániť alebo znížiť alebo na  pracovisku za mimoriadne teplých dní, zamestnávateľ zabezpečí organizačnými alebo inými opatreniami, aby nebola u zamestnancov prekročená dlhodobo a krátkodobo únosná záťaž teplom.

(2)	Na pracovisku, kde prichádza nechránený povrch tela zamestnanca do priameho kontaktu s pevnými materiálmi a s kvapalinami zamestnávateľ  zabezpečí
a)	možnosť prehrievania rúk zamestnancov v priebehu manipulácie s materiálmi a kvapalinami, ktorých  teplota je nižšia ako 10º C, 
b)	zriadenie ohrievárne s vybavením na prehrievanie rúk zamestnancov vykonávajúcich podstatnú časť práce na pracovisku, na ktorom je operatívna teplota 4 ºC a nižšia .

(3)	Na pracovisku s operatívnou teplotou 4º C a nižšou zamestnávateľ zabezpečí pre zamestnancov
a)	vhodný ochranný odev s doplnkami vrátane ochranných rukavíc, ktorý zabezpečí udržanie tepelno neutrálnych podmienok v organizme a to aj pri rýchlosti prúdenia vzduchu na pracovnom mieste 1.8 m.s-1 a vyššej,
b)	režim práce a oddychu zamestnancov s možnosťou odpočinku v priestoroch s vhodnými mikroklimatickými podmienkami.

(4)	Zamestnanec s nechránenou pokožkou môže byť na pracovisku  vystavený operatívnej  teplote -20º C a nižšej, najviac 20 minút za pracovnú zmenu. 

(5)	Zamestnanec s nechránenou pokožkou nesmie vykonávať prácu na pracovisku s operatívnou teplotou -30º C a nižšou. 

(6) Pri určovaní prípustnej operatívnej teploty sa má zohľadniť rýchlosť prúdenia vzduchu na pracovnom mieste.

§ 6
Ochranné nápoje

	(1) Zamestnávateľ poskytne zamestnancom ochranné nápoje
a)	pri prekračovaní prípustných operatívnych teplôt pri trvalej práci zaradenej v prílohe č. 2 tabuľke č. 1 do triedy  práce 3  alebo 4,
b)	ak sa preukáže meraním a výpočtom, že strata tekutín potením a dýchaním za pracovnú zmenu je vyššia ako 1,25 l.
      Výpočet straty tekutín sa vykonáva v prípade, ak je trvalá práca zaradená do triedy práce 3 alebo 4 vykonávaná v prostredí s relatívnou vlhkosťou vyššou ako 70% alebo ak práca vyžaduje používanie pracovného odevu s tepelne izolačnými vlastnosťami vyššími ako 1 clo,
c)	pri dlhodobej práci na vonkajšom pracovisku, ak je priemerná teplota vzduchu nameraná v tieni medzi 10 až 17 hodinou vyššia ako hodnota operatívnej teploty stanovenej pre danú triedu práce,
d)	pri trvalej práci na uzatvorenom pracovisku, kde je  z technologických dôvodov   teplota 4ºC a nižšia,
e)	pri  práci na vonkajšom pracovisku, ak  je priemerná  teplota vzduchu  počas pracovnej zmeny nižšia ako 4º C

(2)	Zamestnávateľ poskytne zamestnancom zdravotne nezávadné ochranné nápoje s obsahom cukru menším ako 6,5 hmotnostných percent, priamo na pracovisku alebo v jeho bezprostrednej blízkosti, tak, aby boli ľahko a bezpečne dostupné a aby pri ich poskytovaní a distribúcii boli dodržané epidemiologické zásady.

(3)	Ochranné nápoje na pracovisku s nadmernou záťažou teplom majú mať primeranú teplotu a zamestnávateľ ich  poskytuje zamestnancovi v množstve zodpovedajúcom najmenej 70% tekutín stratených potením a dýchaním za pracovnú zmenu.

(4)	Ochranné nápoje na pracovisku s nadmernou záťažou chladom majú mať primeranú teplotu a zamestnávateľ ich  poskytuje zamestnancovi v množstve najmenej 0,5 litra za pracovnú zmenu.  

(5)	Výber vhodných ochranných nápojov, ich priemernú teplotu a pitný režim na pracovisku s nadmernou záťažou teplom alebo chladom zamestnávateľ konzultuje s lekárom oboznámeným s pracovnými podmienkami a zdravotným stavom zamestnancov.

§ 7
Zrušovacie ustanovenie
Zrušuje sa: 
Smernica č. 30/1964 Zb. Hygienické predpisy o poskytovaní nápojov pri práci v horúcich prevádzkach

§ 8
Účinnosť

Táto vyhláška nadobúda účinnosť 1.1.2006.